Bejaarde vrou sterf ook ná aanvalArgieffoto: SAPD/Facebook Elaine Allwright (78) is in die hospitaal dood nadat sy en haar lewensmaat verlede week wreed in hul huis in Schoenmakerskop in Port Elizabeth aangeval is. Kol. Priscilla Naidu, woordvoerder van die polisie, het bevestig Allwright is Donderdagoggend oorlede. Die polisie ondersoek twee sake van moord en ŉ saak van huisroof. “Niemand is nog in hegtenis geneem in verband met die voorval nie. Forensiese bewyse en DNS-ontleding is op die toneel bekom en vir toetse gestuur.” Allwright se lewensmaat, Ken Alexander (76), is tydens die aanval verlede Dinsdag in die vroeë oggendure doodgeslaan. Maroela Media het vroeër berig die voorval het in Marineweg plaasgevind. Allwright is erg aangerand tydens die aanval en in ’n kritieke toestand in die hospitaal opgeneem. Naidu het vroeër gesê dit is nog nie duidelik hoeveel verdagtes betrokke was en of enigiets uit die huis gesteel is nie. Enigiemand met inligting oor die voorval word versoek om kapt. Elroy Lindoor by 041 319 8707 te nader. Genl.maj. Funeka Siganga, bevelvoerder van die Mount Road-groepering, het die aanval as sinneloos beskryf en dit ten sterkste veroordeel. Die inwonersvereniging van Schoenmakerskop het ŉ beloning van R25 000 uitgeloof vir inligting oor die identiteit van die aanvallers.